Ocena učinkov na varstvo osebnih podatkov – odgovori na najpogostejša vprašanja

Kaj je »ocena učinkov na varstvo osebnih podatkov« in zakaj moramo izpolniti ta obrazec?

Namen ocen učinkov na varstvo osebnih podatkov je predvsem preventivne in informativne narave. Preventivne zato, da pred letenjem premislite, ali bi res radi zbirali osebne podatke in če ne, kako se temu izogniti. Če jih boste zbirali, morate namreč upoštevati Zakon o varstvu osebnih podatkov. Ta obrazec naj vam bo v pomoč, da premislite, katere vrste podatkov bi utegnili zajeti, kaj boste z njimi počeli in ali imate pravno podlago za njihovo zbiranje in uporabo. 


Kaj vse sodi med osebne podatke?

Osebni podatki se nanašajo na določljive posameznike. Če torej zbirate podatke, iz katerih se da razbrati posameznika (npr. fotografije ali video zadostne ločljivosti), če zbirate podatke o gibanju posameznikov, registrske tablice, ki se jih da razbrati, potem zbirate osebne podatke. Če ste v dvomih, ali bo posameznik določljiv ali ne, je bolj varno šteti, da se lahko zgodi, da bodo posamezniki določljivi in izpolniti obrazec kot tvegati kršitev zakonodaje. Pri t.i. »stock« posnetkih praviloma ne bi smeli zajeti osebnih podatkov (vsaj brez izrecne privolitve zajetih posameznikov ne).


Kdo mora izpolniti oceno učinkov na varstvo osebnih podatkov?

Uredba določa, da mora oceno izvesti operater. Če dela za svoj račun, se operater šteje za upravljavca osebnih podatkov in mora sam premisliti, katere podatke bo zbiral in kako jih bo varoval ter seveda sam izvesti oceno učinkov.

Če dela po pogodbi za naročnika, potem je naročnik zbiranja upravljavec osebnih podatkov in mora naročnik operaterju zagotoviti dovolj informacij, da lahko (operater sam ali skupaj z naročnikom) izpolni obrazec. Pravna podlaga za zbiranje podatkov je v tem primeru za operaterja pogodba z naročnikom, oba pa morata spoštovati Zakon o varstvu osebnih podatkov.


Kdaj morate izpolniti obrazec?

Operater mora izvesti oceno učinkov v zvezi z varstvom osebnih podatkov pred izvajanjem letalskih dejavnosti (19. člen uredbe). Izvajanje letalskih dejavnosti je uporaba sistema brezpilotnega zrakoplova, za plačilo ali brez njega, kadar gre za potrebe opravljanja nalog iz zraka (npr. snemanje iz zraka, oglaševanje iz zraka, nadzor iz zraka, protipožarna zaščita, proženje plazov, letenje v znanstveno-raziskovalne namene, letenje za televizijske in filmske potrebe in potrebe poročanja, letenje za potrebe posebnih dogodkov).


Kako se izpolni?

Nabor osebnih podatkov: Premislite, katere osebne podatke bi lahko zajeli in to označite. Najpogosteje bodo to fotografije in video posnetki). Pazite v primeru snemanj v bližini cerkva in zdravstvenih ustanov, saj to lahko pomeni zajem občutljivih osebnih podatkov. Če ne boste zbirali nobenih osebnih podatkov, potem označite to možnost.
Zakonitost: Za zbiranje osebnih podatkov je treba imeti pravno podlago. Označiti morate vsaj eno, pravna podlaga se nanaša na pravno podlago naročnika letalske dejavnosti (za snemanje poroke bo npr. naročnik rabil privolitev zajetih posameznikov, pri reševalnih akcijah je lahko pravna podlaga zaščita življenjskih interesov (zakonska podlaga je v tem primeru 12. člen ZVOP-1 in posebna privolitev v tem primeru ni potrebna), javni medij ima zakonsko podlago ali zakonite interese ipd.).
Preglednost: Posamezniki naj bi bili obveščeni o zbiranju njihovih osebnih podatkov. Razmislite, kako bodo obveščeni in označite tiste načine, ki jih nameravate uporabiti, če/ko jih lahko. Udeleženci koncerta so lahko obveščeni s pomočjo vstopnic/letakov, udeležencev prometne nesreče ali ponesrečencev v primeru reševanja v gorah pa seveda ne morete obveščati.
Omejitev namena: Navedite namene zbiranja osebnih podatkov (npr. snemanje reklame za kamp za objavo na spletu, snemanje tekaškega maratona, prikaz državne proslave v živo iz zraka).
Sorazmernost:  Manj osebnih podatkov pomeni manj dolžnosti. Premislite, s katerimi ukrepi se jim lahko izognete in te ukrepe označite.
Točnost in ažurnost: Pri video posnetkih točnost in ažurnost podatkov ni relevantna, je pa lahko pomembna npr. pri lokacijskih podatkih. Označite eno ali drugo možnost.
Omejitev shranjevanja: Če lahko navedete rok hrambe podatkov (npr. posnetkov), potem to označite. Če roka hrambe ni mogoče določiti, potem označite to možnost (morate pa se zavedati, da podatkov ni dopustno hraniti neomejeno dolgo brez utemeljenega razloga).
Informacijska varnost: Označite tiste ukrepe, ki ste jih predvideli za varnost (zaščito) podatkov.


Kaj, kam in kako moramo poslati?

[bookmark: _GoBack]Izpolnjeni obrazec ocene učinkov  (Priloga 6) in kopijo izpolnjene izjave (Priloga 2)  operater posreduje Informacijskemu pooblaščencu po elektronski pošti na naslov gp.ip@ip-rs.si ali po navadni pošti na naslov: Informacijski pooblaščenec, Dunajska 22, 1000 Ljubljana.

Imamo dodatna vprašanja. Kje lahko dobimo več informacij?

Pišite nam po elektronski pošti na naslov gp.ip@ip-rs.si.

